हड़ताल से तहसीलों में छाई वीरानी, ग्रामीण परेशान
छत्तीसगढ पटवारी संघ के प्रांतीय आह्वान पर जशपुर जिले के सभी पटवारी 21 दिसंबर से बेमुद्दत हड़ताल पर हैं। तहसील कार्यालय के सामने अनिश्चितकालीन हड़ताल पर बैठे पटवारियों के कारण राजस्व विभाग के कई महत्वपूर्ण काम पूरी तरह ठप हो चुके है। इस हड़ताल से सबसे अधिक परेशानी ग्रामीणों को हो रही है। जिले में कुल 183 पटवारी पदस्थ हैं।
बेमियादी हड़ताल पर बैठे पटवारियों की मांग है कि वेतनमान में संशोधन कर समुचित समयमान वेतनमान उपलब्ध कराया जाए एवं पटवारियों के पदीय कर्तव्यों के निर्वहन में हुई त्रुटियों पर सक्षम विभागीय अधिकारी की जांच के बिना एफआईआर दर्ज न किया जाए। इधर पटवारियों के हड़ताल पर चले जाने के कारण जिले के तहसील कार्यालयों में विरानी छाई हुई है। पटवारी हल्कों में बनाए गए पटवारी आवासों में भी ताला जड़ा हुआ है। जो ग्रामीण जरूरी राजस्व कामों से आ रहे हैं, उन्हें पटवारियों से संबंधित दस्तावेज नहीं मिल पा रहे हैं। लोग आय, निवास आदि प्रमाणपत्र बनवाने के लिए भटक रहे हैं। इसके अलावा जमीन नापने के कार्य भी बंद हैं। जिससे कई लोगों का सीमांकन कार्य अटक गया है। लोक सेवा केंद्रों का काम भी प्रभावित हो रहा है। वहीं जशपुर जिला के कई ब्लॉक सूखा घोषित हैं। पर हड़ताल के चलते सूची नहीं बन पा रही है, जिससे किसानों को आर्थिक राहत देने में परेशानी हो सकती है।
केंद्रीय मंत्री को सौंपा ज्ञापन
मंगलवार को केंद्रीय राज्यमंत्री विष्णुदेव साय ने यहां के बस स्टैंड में लोगों की समस्याएं सुनने के लिए जनदर्शन का आयोजन किया था। हड़ताल में बैठे पटवारी संघ के प्रतिनिधिमंडल ने श्री साय से मिलकर उन्हें अपनी समस्या बताई। साथ ही उन्होंने श्री साय से इस मांग पर पहल कर जरूरी कार्रवाई करने की मांग भी की। इधर, पटवारी संघ ने भी स्पष्ट कर दिया है कि जब तक उनकी दोनों मांगें पूरी नहीं होंगी हड़ताल जारी रहेगा।
bho_Deva hin_Deva hin_Deva hin_Deva hin_Deva